CELEX: 62011CN0658
Language: el
Date: 2011-12-21 00:00:00
Title: Υπόθεση C-658/11: Προσφυγή της 21ης Δεκεμβρίου 2011 — Ευρωπαϊκό Κοινοβούλιο κατά Συμβουλίου της Ευρωπαϊκής Ένωσης

25.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 58/6
            
         Προσφυγή της 21ης Δεκεμβρίου 2011 — Ευρωπαϊκό Κοινοβούλιο κατά Συμβουλίου της Ευρωπαϊκής Ένωσης
   (Υπόθεση C-658/11)
   2012/C 58/08
   Γλώσσα διαδικασίας: η αγγλική
   
      Διάδικοι
   
   
      Προσφεύγον: Ευρωπαϊκό Κοινοβούλιο (εκπρόσωποι: R. Passos, A. Caiola και M. Allik)
   
      Καθού: Συμβούλιο της Ευρωπαϊκής Ένωσης
   
      Το προσφεύγον ζητεί από το Δικαστήριο:
   
   
               —
            
            
               να ακυρώσει την απόφαση 2011/640/ΚΕΠΠΑ του Συμβουλίου, της 12ης Ιουλίου 2011, για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Δημοκρατίας του Μαυρικίου για τους όρους της μεταγωγής των υπόπτων πειρατείας και των συναφών κατασχεθέντων περιουσιακών στοιχείων από τη ναυτική δύναμη υπό την ηγεσία της Ευρωπαϊκής Ένωσης στη Δημοκρατία του Μαυρικίου και για τους όρους μεταχείρισης των υπόπτων πειρατείας μετά τη μεταγωγή, (1)
               
            
         
               —
            
            
               να διατάξει τη διατήρηση των αποτελεσμάτων της αποφάσεως 2011/640/ΚΕΠΠΑ της 12ης Ιουλίου 2011, μέχρι την αντικατάστασή της,
            
         
               —
            
            
               να καταδικάσει το Συμβούλιο της Ευρωπαϊκής Ένωσης στα δικαστικά έξοδα.
            
         
      Ισχυρισμοί και κύρια επιχειρήματα
   
   Το Ευρωπαϊκό Κοινοβούλιο φρονεί ότι η απόφαση 2011/640/ΚΕΠΠΑ του Συμβουλίου, της 12ης Ιουλίου 2011, για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Δημοκρατίας του Μαυρικίου για τους όρους της μεταγωγής των υπόπτων πειρατείας και των συναφών κατασχεθέντων περιουσιακών στοιχείων από τη ναυτική δύναμη υπό την ηγεσία της Ευρωπαϊκής Ένωσης στη Δημοκρατία του Μαυρικίου και για τους όρους μεταχείρισης των υπόπτων πειρατείας μετά τη μεταγωγή, είναι ανίσχυρη, καθόσον δεν αφορά αποκλειστικά την κοινή εξωτερική πολιτική και πολιτική ασφάλειας, όπως ρητά προβλέπεται στο άρθρο 218, παράγραφος 6, δεύτερο εδάφιο, ΣΛΕΕ.
   Το Ευρωπαϊκό Κοινοβούλιο φρονεί ότι η συμφωνία μεταξύ της Ευρωπαϊκής Ένωσης και της Δημοκρατίας του Μαυρικίου αφορά επίσης τη δικαστική συνεργασία σε ποινικές υποθέσεις, την αστυνομική συνεργασία και τη συνεργασία για την ανάπτυξη, ήτοι καλύπτει τομείς στους οποίους εφαρμόζεται η συνήθης νομοθετική διαδικασία.
   Ως εκ τούτου, η συμφωνία αυτή θα έπρεπε να είχε συναφθεί μετά από έγκριση του Ευρωπαϊκού Κοινοβουλίου σύμφωνα με το άρθρο 218, παράγραφος 6, στοιχείο α', σημείο v, ΣΛΕΕ.
   Για τον λόγο αυτό, το Συμβούλιο παραβίασε τις Συνθήκες, παραλείποντας να επιλέξει την κατάλληλη νομική βάση για τη σύναψη της συμφωνίας.
   Επιπλέον, το Ευρωπαϊκό Κοινοβούλιο φρονεί ότι το Συμβούλιο παρέβη το άρθρο 218, παράγραφος 10, ΣΛΕΕ, διότι δεν ενημέρωσε το Κοινοβούλιο πλήρως και άμεσα σε όλα τα στάδια των διαπραγματεύσεων και της σύναψης της συμφωνίας.
   Αν το Δικαστήριο ακυρώσει την προσβαλλόμενη απόφαση, το Ευρωπαϊκό Κοινοβούλιο προτείνει, ωστόσο, να ασκήσει το Δικαστήριο τη διακριτική του εξουσία και να διατηρήσει τα αποτελέσματα της προσβαλλομένης αποφάσεως, σύμφωνα με το άρθρο 264, δεύτερο εδάφιο, ΣΛΕΕ, μέχρις ότου αυτή αντικατασταθεί.
   
      (1)  ΕΕ L 254, σ. 1